
1. [bookmark: _Toc238645248]Razpisna dokumentacija in informacije

Razpisna dokumentacija javnega razpisa Praktično usposabljanje OPP obsega dokumente, ki so navedeni v prvem odstavku točke 8 javnega razpisa.

Prijavitelji morajo uporabiti izključno obrazce iz razpisne dokumentacije, ki jih ne smejo vsebinsko spreminjati, sicer se vloga zavrže.
 
Vse verzije razpisne dokumentacije, ne glede na medij, na katerem se nahajajo, so oblikovno in vsebinsko enake. Prijavitelji s tiskanjem elektronske oblike dokumentacije dobijo verzijo, enako pisni obliki. 
 
Razpisna dokumentacija je na voljo brezplačno. Dostop in pridobitev razpisne dokumentacije v elektronski obliki je možen na internetnem seznamu javnih razpisov Ministrstva za izobraževanje, znanost in mladino (v nadaljnjem besedilu: ministrstvo) https://www.gov.si/drzavni-organi/ministrstva/ministrstvo-za-izobrazevanje-znanost-in-mladino/javne-objave/.
 
Razpisno dokumentacijo lahko dvignete tudi osebno na Ministrstvu za izobraževanje, znanost in mladino, Masarykova 16, 1000 Ljubljana, Sektor za izobraževanje otrok s posebnimi potrebami, vsak delovni dan med 9.00 in 11.00.
 
Potencialni prijavitelji lahko za dodatne informacije pišejo na elektronski naslov gp.mvi@gov.si s sklicem na številko zadeve 303-25/2025-3350. Ministrstvo bo odgovorilo na vprašanja, ki bodo prispela v elektronski obliki, najkasneje tri (3) dni pred rokom za oddajo vloge na javni razpis. Odgovori na pogosta vprašanja bodo objavljeni na spletnem naslovu tega javnega razpisa.
 
V besedilu javnega razpisa in razpisni dokumentaciji so izrazi zapisani v slovnični obliki moškega spola uporabljeni kot nevtralni in veljajo enakovredno za oba spola.

[bookmark: _Ref34450141]Ministrstvo bo za potencialne prijavitelje organiziralo informativni dan, datum bo objavljen tudi na spletnem naslovu tega javnega razpisa.

2. [bookmark: _Toc238645249]Opredelitev zaupnosti postopka

Podatki, povezani z razlago in ocenjevanjem prijav, ne bodo posredovani prijaviteljem ali katerikoli drugi osebi, ki ni uradno vključena v postopek, vse do izdaje sklepa o izboru/zavrnitvi/zavržbi. Podatki bodo uporabljeni samo za namene javnega razpisa in bodo dostopni samo članom komisije za izvedbo postopka javnega razpisa, ki jo je s sklepom imenoval minister za izobraževanje, znanost in mladino (v nadaljnjem besedilu: komisija). 

3. [bookmark: _Toc238645250]Spremembe oziroma dopolnitve razpisne dokumentacije

Pred potekom roka za oddajo prijav lahko ministrstvo spremeni razpisno dokumentacijo z izdajo sprememb oz. dopolnitev. Vsaka sprememba oz. dopolnitev bo sestavni del razpisne dokumentacije in bo objavljena na spletnem naslovu ministrstva https://www.gov.si/drzavni-organi/ministrstva/ministrstvo-za-izobrazevanje-znanost-in-mladino/javne-objave/. 


4. [bookmark: _Toc238645251]Vloga na javni razpis in njene sestavine

4.1 Prijavnica 

Prijavnica je predpisana in je sestavni del razpisne dokumentacije. Prijavnice ni dovoljeno vsebinsko spreminjati, v celoti mora biti izpolnjena pravilno, podpisana (fizični in ne elektronski podpis) in žigosana na za to predvidenih mestih (če prijavitelj pri svojem poslovanju uporablja žig). 
Pri pripravi vsebinskega dela prijave naj prijavitelj izhaja iz cilja javnega razpisa, ki je vzpostavitev in razvoj praktičnih usposabljanj, ki omogočajo učencem in dijakom s posebnimi potrebami (v nadaljnjem besedilu: učenci in dijaki) pridobivanje novih znanj, spretnosti in izkušenj na področju delovne vzgoje, praktičnega pouka in usposabljanja z delom. 
V okviru operacije se pričakuje tudi oblikovanje navodil in smernic s priporočili ter primeri dobrih praks za vzpostavitev in razvoj praktičnih usposabljanj, ki bodo javno dostopna v obliki e-priročnika.
Prijavitelj mora pri načrtovanju aktivnosti zagotoviti, da ne prihaja do prekrivanja aktivnosti oziroma stroškov z drugimi projekti ali programi, zlasti v primerih, kjer so vključeni isti udeleženci ali izvajalci.
Dodatna pojasnila za izpolnjevanje (točka 8.2 Kakovost predlagane operacije z načrtom za izvedbo)
Pri opisu posameznih aktivnosti in podaktivnosti mora prijavitelj zagotoviti jasno, pregledno in medsebojno usklajeno predstavitev načrta izvedbe.
Pri tem naj prijavitelj za vsako aktivnost oziroma podaktivnost opredeli:
· časovni okvir izvajanja (datum začetka in zaključka),
· medsebojne odvisnosti aktivnosti, kadar so aktivnosti med seboj povezane (npr. katera aktivnost je pogoj za začetek druge ali poteka vzporedno z njo),
· izvajalca aktivnosti (navedba konzorcijskega partnerja),
· predvidene stroške (vrsta stroškov in ocenjena vrednost),
· mehanizem spremljanja izvedbe aktivnosti, ki naj vključuje:
· način preverjanja, ali je bila aktivnost izvedena,
· čas oziroma dinamiko preverjanja,
· opredelitev dokazil ali poročil (npr. poročila o izvedbi, evidence, zapisniki, gradiva), s katerimi se izkazuje izvedba aktivnosti.

Opis aktivnosti mora biti dovolj konkreten, da omogoča presojo izvedljivosti operacije ter spremljanje njene realizacije.
Natančnejša navodila za izpolnjevanje posameznih rubrik v prijavnici in njenih prilogah so navedena v prijavnici oz. prilogah. Podatki v prijavnici morajo biti skladni, vsi deli prijave morajo biti med seboj usklajeni oz. si podatki v posameznih delih prijave med seboj ne smejo nasprotovati. Prijavitelj mora izpolniti vse točke prijavnice.
Vloge morajo biti napisane v slovenskem jeziku.

Če je vloga izbrana za sofinanciranje, je vloga tudi osnovni referenčni dokument operacije in postane zavezujoč kot sestavni del pogodbe o sofinanciranju z vsemi vrednostmi, predvidenimi učinki ter cilji. 

Pri izpolnjevanju prijavnice in vseh prilog je treba upoštevati predvsem:
· zahteve iz javnega razpisa,
· ta Navodila za pripravo vloge,
· Navodila Ministrstva za vzgojo in izobraževanje za izvajanje operacij evropske kohezijske politike v programskem obdobju 2021-2027, verzija 1.0 (v nadaljnjem besedilu: navodila ministrstva), 
· Navodila organa upravljanja o upravičenih stroških za sredstva evropske kohezijske politike v programskem obdobju 2021-2027, s spremembami (v nadaljnjem besedilu: navodila organa upravljanja o upravičenih stroških).

Prijavitelj, kot poslovodeči konzorcijski partner, v imenu konzorcija izpolni in priloži k vlogi vse obvezne priloge, pri čemer vsak izmed konzorcijskih partnerjev podpiše izjavo konzorcijskega partnerja o izpolnjevanju in sprejemanju razpisnih pogojev, ki je Priloga 4 prijavnice ter ostale priložene obrazce, kjer se predvideva njihov podpis, pri čemer tudi konzorcijski partnerji s podpisom Izjave konzorcijskega partnerja o izpolnjevanju in sprejemanju razpisnih pogojev podpisujejo vlogo v celoti. Prijavitelj in konzorcijski partnerji s podpisom izjav soglašajo, da ministrstvo preveri podatke, ki se vodijo v uradnih evidencah.

4.2 Finančni načrt 

Priloga 1 - Finančni načrt je sestavljena iz dveh tabel, in sicer iz tabele I. Načrtovani stroški upravičenca in tabele II. Dinamika financiranja. Zneske lahko v obrazec vpisujete samo v zelene celice pri kategorijah, kot so prikazane v obrazcu.

V rubriki: I. del: NAČRTOVANI STROŠKI UPRAVIČENCA 

Vnesete načrtovane vrednosti stroškov ob upoštevanju obdobja upravičenosti stroškov (od dneva objave javnega razpisa do 30. 9. 2028) in upravičenosti izdatkov (od dneva objave javnega razpisa do 31. 10. 2028). Stroški se v I. delu finančnega načrta načrtujejo po posameznih konzorcijskih partnerjih.

V finančnem načrtu prijavitelj natančno predvidi stroške po posameznih kategorijah upravičenih stroškov. Zneski morajo biti skladni s prijavljeno vsebino in z izpolnjeno tč. 5.2. Prijavnice (Stroškovna učinkovitost).
Prijavitelji morajo pri pripravi finančne konstrukcije v celoti upoštevati določilo JR v tč. 10 glede prilagoditve SE – urna postavka, po katerem se višina SE s 1. 9. 2027 prilagodi zaradi pričakovanih rasti cen (inflacije), sprememb nacionalnih predpisov s področja plač javnih uslužbencev. Pri tem sprememba skupne pogodbene vrednosti sofinanciranja ni predvidena, zato morebitnih dodatnih finančnih zahtevkov ali prilagoditev pogodbenih obveznosti iz tega naslova ne bo mogoče uveljavljati.

V rubriki II. del: DINAMIKA FINANCIRANJA 

Pri izpolnjevanju rubrike upoštevajte:
· višino sredstev, ki je na razpolago in je določena v točki 5 javnega razpisa; 
· v tem delu se vnesejo stroški glede na povračilo s strani ministrstva, kar hkrati predstavlja dinamiko sofinanciranja, določeno v pogodbi o sofinanciranju;
· vrednosti po posameznih letih ne smejo presegati vrednosti, določenih po letih v točki 5 besedila javnega razpisa.

Prijavitelj izpolni in priloži en finančni načrt. V primeru večjega števila partnerjev priporočamo tiskanje finančnega načrta na formatu A3. 

5. [bookmark: _Toc238645252]Upravičeni stroški

Upravičeni stroški javnega razpisa so navedeni v točki 10 javnega razpisa.

[bookmark: _Hlk177121305]5.1 Stroški plač in povračil stroškov v zvezi z delom za povračilo neposrednih stroškov zaposlenega osebja v obliki stroškov na enoto (v nadaljevanju: SE) 

Pri načrtovanju in izvajanju zaposlitev na projektu je treba upoštevati naslednje:
· v vlogi se jasno navede konzorcijski partner, pri katerem bo posamezna zaposlitev realizirana, ter opredelijo predvidena delovna mesta (npr. vodja operacije, strokovni delavci), ki bodo vključena v izvajanje projekta;
· izbrani prijavitelj kot poslovodeči partner z izbranim kandidatom za vodjo operacije sklene pogodbo o zaposlitvi, na podlagi katere opravlja naloge vodenja in koordinacije operacije, skladno z nalogami, opredeljenimi v javnem razpisu;
· prijavitelj in konzorcijski partnerji z izbranimi kandidati za strokovne delavce sklenejo pogodbe o zaposlitvi, na podlagi katerih opravljajo strokovne naloge, ključne za vsebinsko izvedbo operacije, kot so opredeljene v javnem razpisu;
· zaposlitve se lahko izvedejo kot nova zaposlitev, z delno ali celotno prerazporeditvijo obstoječega zaposlenega na projekt ali s kombinacijo obeh možnosti;
· v primeru novih zaposlitev mora upravičenec zagotoviti objavo prostega delovnega mesta v skladu z veljavno zakonodajo;
· za kritje stroškov zaposlenih (neposredni stroški osebja za stroške plač in prispevkov ter drugih stroškov, povezanih z delom) pri poslovodečem partnerju in za ostale partnerje v konzorciju se uporabi SE – urna postavka. V SE so zajeti bruto znesek osnovne plače zaposlenega skupaj s pripadajočimi obveznimi prispevki za socialno varnost, dodatki za delovno dobo in delovno uspešnost, nadomestila za boleznine, osebni prejemki zaposlenega (stroški prevoza na delo in z dela, prehrane med delom ter premije za kolektivno dodatno pokojninsko zavarovanje), letni regres za letni dopust in zimski regres;
· strokovni delavec mora izpolnjevati pogoje glede zahtevane izobrazbe, kot so opredeljeni v javnem razpisu; prijavitelj oziroma konzorcijski partner je dolžan pred zaposlitvijo preveriti izpolnjevanje teh pogojev; v primeru, da strokovni delavec pogojev ne izpolnjuje, je strošek plače (SE) za tega zaposlenega v celoti neupravičen;
· za namen preverjanja izpolnjevanja pogojev mora upravičenec ob prvem zahtevku za izplačilo, v okviru katerega uveljavlja strošek SE za posameznega zaposlenega, predložiti dokazila o izpolnjevanju pogojev, skladno z določbami točke 10 tega javnega razpisa;
· v primeru prenehanja delovnega razmerja, mirovanja pogodbe o zaposlitvi ali daljše začasne odsotnosti zaposlenega na operaciji (npr. bolniška odsotnost, porodniški dopust) je dopustna nadomestna zaposlitev, če ta zagotavlja neprekinjeno izvajanje nalog na enakem ali primerljivem delovnem mestu ter ob izpolnjevanju zahtevanih pogojev;
· nadomestna zaposlitev je upravičena, če upravičenec o njej predhodno pisno obvesti ministrstvo v roku, določenem v pogodbi o sofinanciranju, ter pridobi njegovo soglasje;
· vse spremembe v kadrovski zasedbi, ki vplivajo na izvajanje projekta, morajo biti ustrezno dokumentirane in skladne s pogodbo o sofinanciranju.

Zaposleni na VIZ, vključeni v operacijo, so zaposleni oziroma za potrebe izvajanja operacije sistemizirani na delovnih mestih iz plačnih podskupin D4 ali D9, skladno z dejansko vsebino dela, ki ga opravljajo na operaciji, skladno z določbami 49. člena ZOFVI-R in 108. člena ZOFVI ter 13. člena Aneksa h Kolektivni pogodbi za dejavnost vzgoje in izobraževanja v Republiki Sloveniji.
Plačna podskupina delovnega mesta na operaciji ne vpliva na presojo izpolnjevanja pogojev glede izobrazbe, strokovnega naziva ali delovnih izkušenj, ki se presojajo ločeno in izkazujejo z ustreznimi dokazili.
[bookmark: _Hlk172278258]
[bookmark: _Hlk172217979][bookmark: _Hlk202946723]SE A: namenjen vodji operacije pri poslovodečem partnerju za vodenje in koordinacijo operacije. Naloge SE A se ne izvajajo v okviru zaposlitve preko polnega delovnega časa.

Namen: zagotavljanje učinkovitega, strokovnega in razvojno usmerjenega vodenja operacije ter sistemskega uvajanja novih pristopov na področju praktičnega usposabljanja učencev in dijakov s posebnimi potrebami.

Predvidene naloge:
· vodenje in koordinacija celotne operacije,
· načrtovanje, usmerjanje in spremljanje razvojnih aktivnosti,
· organizacija in koordinacija usposabljanj ter razvojnih delavnic,
· usklajevanje dela konzorcijskih partnerjev in projektne ekipe,
· vzpostavitev sistema spremljanja, poročanja in nadzora,
· priprava vsebinskih in finančnih poročil,
· koordinacija promocije, diseminacije in zaključnega dogodka.

SE B: namenjen za strokovnega delavca za izvajanje strokovnih nalog in za ozaveščanje o vsebini operacije in vzpostavljanje stika s šolami ter za podpornega mentorja za podporo učencem, dijakom in strokovnim delavcem šol za zaposlene pri poslovodečem partnerju ali konzorcijskih partnerjih. Naloge SE B se ne izvajajo v okviru zaposlitve preko polnega delovnega časa, temu je namenjen SE C.

Namen: strokovna in razvojna podpora vzpostavitvi, pilotnemu izvajanju in nadgradnji prilagojenih oblik praktičnega usposabljanja ter neposredna strokovna podpora učencem in dijakom v realnih učnih okoljih.

Predvidene naloge:
· razvoj in prilagajanje modelov praktičnega usposabljanja,
· strokovna podpora pilotnemu izvajanju,
· sodelovanje s šolami, zavodi in delodajalci,
· koordinacija dela z vključenimi učenci in dijaki,
· spremljanje napredka, zbiranje in analiza podatkov,
· razvoj strokovnih vsebin in e-priročnika,
· izvajanje diseminacijskih aktivnosti,
· priprava in izvajanje individualiziranih načrtov podpore,
· neposredna podpora pri praktičnem pouku in usposabljanju,
· sodelovanje s šolami, starši in delodajalci,
· prilagoditev delovnih postopkov,
· spremljanje napredka,
· razvoj dobrih praks ter razvojno in strokovno sodelovanje pri pripravi e-priročnika.

SE C: namenjen za strokovnega delavca za izvajanje strokovnih nalog in za ozaveščanje o vsebini operacije in vzpostavljanje stika s šolami ter za podpornega mentorja za podporo učencem, dijakom in strokovnim delavcem šol za zaposlene pri poslovodečem partnerju ali konzorcijskih partnerjih v okviru zaposlitve preko polnega delovnega časa, kot dopolnilno delo.

Zaposleni v okviru SE C imajo za opravljanje nalog v okviru dela preko polnega delovnega časa sklenjeno pogodbo o zaposlitvi za dopolnilno delo, skladno z veljavno zakonodajo (49. člen ZOFVI-R in 147. člen ZDR-1).

Na podlagi 49. člena novele ZOFVI-R lahko zaposleni v vzgojno-izobraževalnih zavodih, ki že imajo sklenjeno pogodbo o zaposlitvi za polni delovni čas in so člani projektnega oziroma razvojnega tima, izjemoma, če je to nujno zaradi nemotenega izvajanja razvojnega oziroma raziskovalnega dela, sklenejo pogodbo za dopolnilno delo pri istem delodajalcu.
Dopolnilno delo je omejeno na največ 8 ur tedensko, pogodba o zaposlitvi pa se sklene za določen čas, in sicer največ za čas trajanja razvojnega oziroma raziskovalnega dela na projektu, ob predhodnem soglasju Ministrstva za izobraževanje, znanost in mladino.
Pogodba za dopolnilno delo zaradi izvajanja projektov v skladu z določbo 49. člena ZOFVI-R se ne more sklepati za delovno mesto Učitelj, ker so podlaga za sistemizacijo tega delovnega mesta veljavni normativi in standardi (108. člen ZOFVI) in ne izvajanje projekta. Prav tako takšna pogodba ne more biti sklenjena za delovno mesto ravnatelja oziroma pomočnika ravnatelja ali drugega strokovnega delavca, ki se prav tako lahko sistemizirata samo v skladu z veljavnimi normativi in standardi.

5.2 Stroški storitev zunanjih izvajalcev 
 
Upravičen je strošek za delo zunanjih strokovnjakov na področju zaposlitvene rehabilitacije in zaposlovanja invalidov, ki bodo izvedli storitev v okviru Aktivnosti 1.1, po potrebi tudi svetovanje pri Aktivnosti 2. Upravičeno je sklepanje pogodb z obrtniki za namen izvedbe demonstracije dela v okviru aktivnosti praktičnega pouka oziroma praktičnega usposabljanja z delom. 

Pomoč v obliki študentskega dela se lahko uporabi za izvedbo posameznih nalog v okviru projekta, kadar je to nujno za zagotavljanje nemotenega in učinkovitega poteka aktivnosti. Med drugim lahko študenti nudijo pomoč pri spremljanju učencev in dijakov na lokacije izven šole ali zavodov, pri pripravi promocijskih dogodkov ter pri organizaciji in izvedbi zaključne konference. Če se pokaže potreba, je študentska pomoč lahko vključena tudi pri drugih občasnih nalogah, ki ne sodijo med redne naloge zaposlenih na projektu. Študentsko delo ne sme nadomeščati dela zaposlenih, temveč je zgolj dopolnilno in občasno.

6. [bookmark: _Toc192079190][bookmark: _Toc196476730][bookmark: _Toc238645253]Način in rok za predložitev vlog za dodelitev sredstev 

Vložišče je na lokaciji Ministrstva za izobraževanje, znanost in mladino, Masarykova 16, 1000 Ljubljana, kjer poteka sprejem in oddaja vse pošte. Vložišče je vhodna točka ministrstva za vlaganje vloge za javni razpis, spremembe in umike vlog ter izdajo ustreznih potrdil o oddaji.

Če bodo vlogi priloženi skenirani obrazci, ki niso originali (izvirniki) in niso zahtevane fotokopije, se vloga šteje za formalno nepopolno in bo prijavitelj pozvan k dopolnitvi vloge. 

Vloga mora biti fizično podpisana s strani pooblaščene osebe prijaviteljevega zakonitega zastopnika ali prokurista. Če gre za podpis s strani osebe, ki ni zakoniti zastopnik ali prokurist, mora biti vlogi priloženo veljavno pooblastilo zakonitega zastopnika ali prokurista za podpis.

Zaželeno je, da so dokumenti zloženi v registrator/mapo po zaporednih št., kot so navedeni v točki 8 javnega razpisa, strani morajo biti oštevilčene in posamezni obrazci ločeni s pregradami zaradi lažjega pregleda vloge.

[bookmark: _Toc238645254]7. Odpiranje, preverjanje in ocenjevanje

Odpiranje vlog, ugotavljanje izpolnjevanja razpisnih pogojev in ocenjevanja po merilih za izbor upravičencev bo izvedla komisija. Vse pravilno in pravočasno oddane vloge se bodo odpirale po zaporedju vložitve.
[bookmark: _Hlk177048742]Kot pravočasne bodo upoštevane vloge, ki bodo v določenem roku prispele v vložišče ministrstva. 
Komisija pri odpiranju vlog najprej ugotavlja popolnost vloge glede na to, ali so predloženi in v celoti izpolnjeni vsi zahtevani dokumenti iz točke 8 javnega razpisa (formalna popolnost).

Komisija v roku osmih (8) dni od datuma odpiranja vlog pisno pozove k dopolnitvi tiste prijavitelje, katerih vloge niso popolne. Prijavitelji naj bodo v tem času dostopni za dvig pošte.

Dopolnitev formalno nepopolne vloge je mogoča le enkrat, in sicer v predpisanem roku. Nepopolne vloge, ki jih prijavitelji ne bodo dopolnili v skladu s pozivom za dopolnitev oz., če ministrstvo v roku, določenem v pozivu za dopolnitev vloge, ne prejme dopolnitve, ali ta ni v skladu s pozivom za dopolnitev, se s sklepom zavržejo. Zavržena bo vsaka vloga, ki bo vsebovala netočne oz. nepopolne podatke v bistvenih elementih vloge, in jih prijavitelj tudi na poziv razpisne komisije ne bo ustrezno pojasnil ali dopolnil.

Pri oddaji dopolnitve vloge prijavitelji smiselno upoštevajo pravila glede označevanja ovojnice in načina oddaje iz točke 19 javnega razpisa.

Ne glede na peti odstavek 7. točke teh navodil (dopolnitev formalno nepopolne vloge je mogoča le enkrat, in sicer v predpisanem roku), sme prijavitelj izključno na podlagi poziva ministrstva k razjasnitvi vloge popraviti očitne računske napake, ki jih ministrstvo odkrije pri pregledu in ocenjevanju vlog.

Če se prijavitelj ne bo strinjal z ugotovitvami komisije ali v primeru, da prilagoditev finančnega načrta ne bo posredovana v roku in na način, določen v pozivu, se bo štelo, da prijavitelj odstopa od vloge, vloga pa bo s sklepom zavrnjena.

Vloga na javni razpis mora biti skladna z namenom, predmetom in cilji javnega razpisa, pri čemer mora operacija upoštevati časovni in finančni okvir javnega razpisa. Operacije, ki ne bodo skladne z namenom, predmetom, ciljem, časovnim in finančnim okvirom ter ne bodo izpolnjevale razpisnih pogojev, bodo izločene iz nadaljnjega postopka.

Formalno popolne vloge prijaviteljev, ki izpolnjujejo pogoje (točka 3 javnega razpisa), komisija obravnava ter jih oceni na podlagi meril za izbor upravičencev (točka 4 javnega razpisa). 

Ob morebitnih nejasnih oz. nepopolnih podatkih v bistvenih elementih vloge, komisija prijavitelja pozove k posredovanju pojasnila oz. razjasnitve. Prijavitelji naj bodo v tem času dostopni za dvig pošte.

Vse popolne vloge bosta ločeno ocenila dva člana komisije. Ocena se bo oblikovala na podlagi povprečja obeh ocen. Če se bosta oceni razlikovali za 20 % ali več, bo vlogo ocenil še tretji ocenjevalec komisije. Ocena se bo oblikovala na podlagi povprečja najbližjih dveh ocen.

[bookmark: _Hlk141281282]Po zaključenem ocenjevanju vlog po merilih za izbor bo pripravljen predlog izbora prijaviteljev. Postopek izbora bo potekal po postopku, ki je naveden v 4. in 20. točki javnega razpisa.

Rezultati javnega razpisa bodo objavljeni na spletnem naslovu javnega razpisa.

[bookmark: _Toc238645255]8. Dvojno financiranje

Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja). V zvezi s preprečevanjem dvojnega financiranja mora upravičenec zagotoviti, da se stroški istih aktivnosti (npr. isti mentor, ki mentorira istega dijaka) ne uveljavljajo iz različnih virov financiranja, vključno s programom PUD 2025–2029.
Upravičenec mora v ta namen voditi ustrezne evidence (npr. evidenco mentorjev in dijakov), iz katerih je razvidno izvajanje aktivnosti in vključitev posameznikov.
Ministrstvo lahko v fazi izvajanja operacije preverja skladnost izvajanja aktivnosti in uveljavljanja stroškov na podlagi lastnih evidenc ministrstva, v informacijskih sistemih in predložene dokumentacije, evidenc in poročil upravičenca.

[bookmark: _Toc238645256]9. Spremljanje in poročanje ter način financiranja

Poročanje in način financiranja ter spremljanje je opredeljeno v javnem razpisu, vzorcu pogodbe o sofinanciranju (v nadaljnjem besedilu: pogodba) in Navodilih za uporabo informacijskega sistema e-MA2 ter v navodilih ministrstva. V nadaljevanju so navedena le nekatera bistvena pravila poročanja.

Upravičenec skladno z določili pogodbe poroča o izvajanju operacije v informacijski sistem e-MA2. Skrbnik pogodbe s strani ministrstva lahko skladno s pogodbo od upravičenca zahteva dodatna poročila o poteku operacije, ki niso del informacijskega sistema. Podrobnejši opis vnosa podatkov je v Navodilih za uporabo informacijskega sistema e-MA2. 

Upravičenec posreduje ministrstvu ZzI skladno s pogodbo o sofinanciranju.

Osnova za izplačilo sredstev, določenih s pogodbo, je ZzI in prejeta dokumentacija upravičenca o izvedbi operacije, določena v javnem razpisu oz. navodilih ministrstva. 

Ministrstvo bo za izvedbo operacije upravičencu nakazalo sredstva na podlagi potrjenih ZzI s prilogami, pripravljenimi v skladu z navodili ministrstva in določili pogodbe o sofinanciranju.

[bookmark: _Toc238645257]10. Kazalniki

[bookmark: _Hlk142056401]Poročanje ter spremljanje, vrednotenje in zbiranje kazalnikov je opredeljeno v točki 2.1 javnega razpisa in v dokumentu razpisne dokumentacije - Zahteve glede spremljanja, poročanja in vrednotenja doseganja ciljev in kazalnikov - Praktično usposabljanje OPP. 

[bookmark: __RefHeading___Toc519583496][bookmark: _Toc238645258]11. Pravno varstvo ali pritožba

Prijavitelj, ki meni, da izpolnjuje pogoje in merila iz javnega razpisa ter da mu razpisana sredstva neupravičeno niso bila dodeljena, lahko v tridesetih (30) dneh od prejema sklepa ministra o neizboru, zavrnitvi ali zavržbi sproži upravni spor z vložitvijo tožbe na Upravno sodišče Republike Slovenije. Tožba se lahko vloži neposredno pisno, ustno na zapisnik, ali pa se pošlje po pošti navedenemu sodišču. Šteje se, da je bila tožba vložena pri sodišču tisti dan, ko je bila priporočena oddana na pošto.

[bookmark: __RefHeading___Toc519583497][bookmark: _Toc238645259]12. Statusne spremembe prijavitelja in ostalih konzorcijskih partnerjev

Prijavitelj mora ministrstvo predhodno obvestiti o vsaki nameravani statusni spremembi. V primeru statusnih sprememb prijavitelja bo ministrstvo ustreznost takega prijavitelja obravnavalo posebej, pri čemer bo izhajalo iz stališča, da ne glede na statusne spremembe, prijavitelj, ki je univerzalni pravni naslednik svojega prednika, pomeni kontinuiteto poslovanja. Enako se presojajo druge statusne spremembe (pripojitev, spojitev). Enako velja za naslednika, ki od svojega prednika v celoti prevzame poslovanje, kadre in potrebno infrastrukturo, ki zadeva predmet javnega razpisa, pri čemer pa mora imeti na razpolago tudi dovolj kapitala in finančnih virov za izvedbo predmeta javnega razpisa. Kjer ti pogoji ne bodo v celoti izpolnjeni, ministrstvo kontinuitete ne bo priznalo. V času veljavnosti pogodbe o sofinanciranju se morebitne spremembe obravnavajo smiselno enako, kot je navedeno zgoraj.

[bookmark: _Toc238645260]13. Pogodba o sofinanciranju 

[bookmark: _Hlk177121583]Vzorec pogodbe o sofinanciranju je sestavni del razpisne dokumentacije (Priloga (a) k javnemu razpisu) in je informativnega značaja, kar pomeni, da prijavitelj pogodbe ne izpolnjuje oz. prilaga k vlogi. 
Ministrstvo si pridržuje pravico do spremembe priloženega vzorca pogodbe o sofinanciranju pred podpisom pogodbe o sofinanciranju. Končna verzija pogodbe o sofinanciranju bo vsebovala vse pogoje in obveznosti upravičenca, ki so zavezujoči v okviru slovenske zakonodaje in pravil za črpanje sredstev iz evropskih strukturnih skladov. 
V primeru sklepa o izboru bo izbrani prijavitelj prejel pisni poziv, da pristopi k podpisu pogodbe o sofinanciranju. Če se v roku osmih (8) dni ne bo odzval na poziv, se šteje, da je umaknil vlogo. Ko bo izbrani prijavitelj z ministrstvom podpisal pogodbo o sofinanciranju, bo s tem postal upravičenec. Upravičenec bo vključen v seznam upravičencev, ki bo obsegal navedbo upravičenca, naziv operacije, kohezijsko in statistično regijo upravičenca in znesek javnih virov financiranja operacij.
V pogodbi o sofinanciranju bo določen način sofinanciranja, ostali pogoji in zahteve. Pogodba o sofinanciranju bo začela veljati, ko jo podpišeta obe pogodbeni stranki.
V primeru, da izbrani prijavitelj odstopi od svoje zahteve za pridobitev sredstev, mora o tem pisno obvestiti Ministrstvo za izobraževanje, znanost in mladino, Masarykova 16, 1000 Ljubljana.
[bookmark: _Toc238645261]14. Konzorcijska pogodba 

Obvezna priloga k vlogi je fotokopija konzorcijske pogodbe, ki jo izpolnijo, podpišejo in žigosajo (v kolikor pri svojem poslovanju uporabljajo žig) vsi konzorcijski partnerji.

Konzorcijska pogodba, ki je del razpisne dokumentacije (Priloga 2 Prijavnice), vsebuje bistvene sestavine, ki jih ni dovoljeno spreminjati, jo pa partnerji lahko dopolnjujejo tako, da dodano besedilo ni v nasprotju z določili vzorca konzorcijske pogodbe iz razpisne dokumentacije. Konzorcijska pogodba se sklene pod odložnim pogojem, kar pomeni, da bo veljavna le v primeru izbora operacije na javnem razpisu.
Podpisniki konzorcijske pogodbe morajo upoštevati način in obliko poročanja o poteku izvajanja operacije, za katerega bodo dodeljena nepovratna sredstva, in postopek nadzora nad porabo sredstev, kot jih določajo navodila ministrstva in pogodba o sofinanciranju. 
Podpisi vseh pogodbenih strank konzorcijske pogodbe morajo slediti členom konzorcijske pogodbe, biti v tem dokumentu in na enem listu. Če to zaradi večjega števila partnerjev ni mogoče, se lahko podpisi pogodbenih strank nadaljujejo na naslednjih straneh, ne morejo pa biti podpisi posameznih pogodbenih strank na ločenih listih. Če sta pogodbeni stranki zgolj dve, se v celotnem besedilu pogodbe ustrezno popravi navedba glede pogodbenih strank (npr. namesto »pogodbene stranke« je pravilno »pogodbeni stranki«), kjer je relevantno.

